Αβίζ

Το  Αβίζ (γαλλικά: Avize), είναι κωμόπολη και έδρα κοινότητας της ΒΑ. Γαλλίας, στο νομό Μαρν (Marne) της περιοχής Γκραντ-Εστ  - ως το 2015 ανήκε στην περιοχή Καμπανία-Αρδέννες (Champagne-Ardenne). Η κοινότητα έχει έκταση 7,62 χμ² και πληθυσμό 1.755 κατοίκους (2011), με πυκνότητα 230 κατοίκους ανά χμ². Ο κάτοικος της πόλης ονομάζεται Αβιζουά(ζ) ( Avizois-(es)).

Η κωμόπολη φημίζεται για τους εκτεταμένους αμπελώνες της και την παραγωγή εξαιρετικής ποιότητας καμπανίτη οίνου (σαμπάνιας).

Ονομασία

Γεωγραφία
Το Αβίζ είναι κτισμένο σε χαμηλό υψόμετρο, στους πρόποδες των λόφων Côte des Blancs, που στην περιοχή ονομάζονται κατ’ ευφημισμόν, Βουνό του Αβίζ (Montagne d'Avize).  Το εξαιρετικά εύφορο έδαφος κυριαρχείται από αμπελοκαλλιέργειες, ενώ το τοπίο συμπληρώνουν τα δάση της λοφοσειράς, με κυριότερο το ομώνυμο δάσος του Αβίζ (Bois d'Avize). Την κωμόπολη διασχίζει ο αυτοκινητόδρομος D19, ενώ στις δυτικές παρυφές περνάει ο D10.

Ιστορικά στοιχεία
Η περιοχή φαίνεται να είχε κατοικηθεί από τη Νεολιθική περίοδο, όπως έδειξαν σπηλαιολογικά ευρήματα σε έναν αμπελώνα στην νότια έξοδο της κωμόπολης. Στα ευρήματα συμπεριλαμβάνονται ανθρώπινα κρανία, φυλαχτά, λεπίδες, αιχμές βελών κ.α.
Η περιοχή περιήλθε στους Γαλάτες και τους Ρωμαίους, οι οποίοι εγκατέστησαν ένα στρατόπεδο παρατήρησης.

Πληθυσμιακά στοιχεία
Η εξέλιξη πληθυσμού του Αβίζ έχει ως εξής: κάτοικοι 1.873 (1954), 1.888 (1962), 1.696 (1975), 1.836 (1982), 1.619 (1999), 1.625 (2006), 1.755 (2011).

Αξιοθέατα

Η Καστροέπαυλη Desbordes, κτισμένη γύρω στο 1890 από τον Paul Desbordes, μια μεγάλη οικογένεια οινοποιών του Αβίζ. Κατοικήθηκε μέχρι το θάνατο των ιδιοκτητών και, στη συνέχεια, αγοράστηκε από την κοινότητα για να χρησιμοποιηθεί για εκπαιδευτικούς σκοπούς.
Η Εκκλησία του Αγίου Νικολάου (L'église Saint-Nicolas d'Avize) 
Το Μενίρ (Menhir de Haute-Borne), στα βορειοανατολικά της κωμόπολης, δίπλα στη σιδηροδρομική γραμμή. Χρονολογείται από τη Νεολιθική Εποχή και έχει χαρακτηριστεί ως εθνικό ιστορικό μνημείο.
Το σιντριβάνι από ψαμμίτη, στυλ ροκοκό, έργο του κεραμίστα Alexandre Bigot. Χρονολογείται από το 1886 και βρίσκεται στο οινολογικό λύκειο (lycée viticole ) της κοινότητας, ενώ έχει επίσης χαρακτηριστεί ως εθνικό ιστορικό μνημείο.
Το Παρεκκλήσιο και το παλαιό νοσοκομείο (la chapelle de l'ancien hôpital Auger-Colin).

Οινοποιία

Οι εκτεταμένοι αμπελώνες της κωμόπολης έχουν ταξινομηθεί ως Grand Cru (100%) στην κατάταξη των αμπελώνων σαμπάνιας, δηλαδή στην ανώτατη βαθμίδα διάκρισης, όπου ανήκει μόνο το 9% των γαλλικών αμπελώνων καμπανίτη. Από τους, περίπου, 1800 κατοίκους, 400 είναι αμπελοκαλλιεργητές που παράγουν κάθε χρόνο, 3350 τόνους σταφυλιών. Η ζύμωση στα κελάρια της κωμόπολης γεννάει τους πιο διάσημους καμπανίτες οίνους, Blanc de blancs. Ένας θησαυρός με γεύσεις πορτοκαλιού και γκρέιπφρουτ που προσελκύει τους πιο φημισμένους οίκους οινοπαραγωγής: «Moët & Chandon», «Veuve Clicquot», «Roederer», «Bricout» κ.α.

Παραπομπές

Πηγές
habitants.fr
geoportail.gouv.fr
André Guilcher et Jean Tricart, « La XXXVIe excursion géographique interuniversitaire Champagne et Lorraine », dans Annales de Géographie, t. 63 (no 335), 1-5 mai 1953 (1re éd. 1954) (lire en ligne [archive]), p. 11
Pierre-Marcel Favret et A. Loppin, « Grotte sépulcrale néolithique d'Avize (Marne) », Gallia, vol. 1, no 2, 1943, p. 19-26
S. Pitcher "Grower-made Champagnes are an elegant alternative to big-house bubblies" San Francisco Chronicle, December 16, 2004
R. Riquet, « Les crânes néolithiques d'Avize, Marne », Bulletins et Mémoires de la Société d'anthropologie de Paris, 9e série, vol. 4, no 4, 1943, p. 76-84
Πάπυρος Λαρούς, 1963
Michelin, Atlas Routier et Touristique, 1999

Πόλεις της Καμπανίας-Αρδεννών